इस युग की कला की एक अन्य विशेषता वास्तुशास्त्र के नये विधानों का स्थिरीकरण था। प्रस्तर मूर्ति के निर्माण का प्रारम्भ मौर्यकाल से माना जाता है। इस काल तक आते-आते कलाकारों ने कला के नये प्रतिमान स्थापित किये। नई-नई विधियों द्वारा मूर्ति शिल्प में लालित्य और रूप विधान का विकास किया जाने लगा। बिहार, स्तूप, तोरण, स्तम्भ, वेदिका (वेष्टिनी) आदि इस काल की कला अभिव्यक्ति की अनुपम विधायें थीं। इन प्रतिमानों के माध्यम से सुन्दर मूर्तियों का निर्माण किया जाने लगा एवं विविध अलंकरणों एवं नक्काशी द्वारा उनकी सौन्दर्य अभिवृद्धि का प्रयास किया गया। बेसनगर का स्तम्भ तथा विदिशा का गरुड़-स्तम्भ शुंग-कला के अच्छे उदाहरण हैं। इस युग के स्तूपों में गन्धर्वों, यक्ष-यक्षिणियों, देव-देवताओं, पशु-पक्षियों एवं पुष्पों की जो आकृतियाँ हैं, वे अनोखी हैं।